Mynen willighen denst vnd alle wes ik gudes vormach. Leue, ersame her Hynrick Schelewent, also ik ju&#x0364; jn dem wynter screff, wue my, arme knechte, weddervaren yss, des ik noch Gode klaghe, dat ik des nenen vmmeganck hebben mochte; wolde ik leuen, ik moste my weren, vnde mydt dem suluen gheruchte myn gudt vt ghepandet yss; so mach ik seyghen, Reuell is my tho allen scaden ghewest, wente hyr bynnen Wyborch kome ik jn gar weynych huser sunder jk fynde jo wat van mynen gude, dat my de deue vp deme kreygher stelen; vnde also de deue segghen, de noch leuen, Godt beterdt, also Harmen van Loueden, Otto Albrecht vnde Langhe Lasse, so quam eyn deeff den auderen tho voruanghe, wente de scipper vnde scyplude hadden eyn last appel ghestolen; de delende se vnder syck. Vnder des quemen de deue vnde stelen dat scypp. Wente ik noch gerne betalen wylle alle, den jck schuldich byn, so byn jck begerende vnde bydde, dat gy juwen vogede beualen wyllen, dat he nemande orloff geuen myn gudt tho vorkopende so langhe also myn wyff dar kumpt. Hyr mede weszet Gode beualen. Ghescreuen vp Wyborch des mydwekens na sunte Ericus jnt jar lxxxix etc. Jacop bussenscutte. Adress: Deme ersamen vnde vorsychtighen heren her Johan Rothert, borgermeyster der stadt Reuall, mydt ganszer ersamheyt.